Helsingin ortodoksinen hautausmaa

Helsingin ortodoksinen hautausmaa on ortodoksinen hautausmaa Helsingin Lapinlahdessa, luterilaisen Hietaniemen hautausmaan eteläpuolella. Vuonna 1815 perustettuna se oli Helsingin vanhin käytössä ollut hautausmaaMarja Pehkonen: Muistoja Helsingin hautausmaalta Ortodoksiviesti 5/2009., kunnes vuoden 2009 alueliitoksen myötä Östersundomin kappelin hautausmaa tuli myös osaksi Helsinkiä.

Yleistä
Hautausmaan aluetta rajoittaa etelässä Porkkalankatu ja idässä Mechelininkatu. Lännessä se rajoittuu suoraan Suomen kaartin hautausmaahan ja Helsingin islamilaiseen hautausmaahan. Pohjoisessa Lapinlahdentie erottaa sen luterilaisesta Hietaniemen hautausmaasta. Ortodoksisen hautausmaan pääportti on Lapinlahdentien puolella, ja sen osoite on Lapinlahdentie 2.

Hautausmaalla on kaksi kirkkorakennusta, Pyhän Elian kappeli vuodelta 1852 ja arkkitehti Ivan Kudrjavzevin suunnittelema Pyhän Elian kirkko vuodelta 1958.

Historia
Helsingissä asui ortodokseja 1700- ja 1800-lukujen vaihteessa, mutta heillä ei ollut omaa hautausmaata. Heidät haudattiin luterilaisten kanssa Kampinmalmin hautausmaahan, joka sijaitsi nykyisen Vanhan kirkkopuiston paikalla. Kun Suomi liitettiin Venäjään, Helsingin edustalla sijainneesta Viaporin linnoituksesta tuli venäläinen varuskunta, jonka sotilaat olivat pääasiassa ortodokseja mutta myös juutalaisia ja islaminuskoisia. 
Viaporin komendantti vaati vuonna 1809 Helsingiltä maata uutta ortodoksista hautausmaata varten, koska Viaporissa ei ollut hautausmaaksi kelvollista aluetta. Aluksi venäläiset sotilaat haudattiin Kamppiin nykyisen Bulevardin varrella olevan korttelin numero 71 alueelle, kunnes vuonna 1815 Helsingin ortodokseille osoitettiin uusi hautausmaa-alue Lapinlahden niemeltä Ruoholahden pohjoisrannalta. Vainajat kuljetettiin hautausmaalle vesiteitse. Rantaviivan siirryttyä laituri on sittemmin purettu, mutta rannasta hautausmaan kappelille johtanut lehmuskäytävä on yhä jäljellä hautausmaan pohjois–etelä-suuntaisena keskikäytävänä. Myöhemmin vakiintui tavaksi, että upseerit haudattiin Lapinlahden hautausmaalle ja venäläisen sotaväen rivisotilaat sekä matruusit Taivallahden rannalle vuonna 1826 perustetulle Taivallahden sotilashautausmaalle. Tämä hautausmaa oli otettu käyttöön Töölön sotasairaalassa kuolleita varten. Se poistui käytöstä vuonna 1918 ja muutettiin puistoalueeksi vuonna 1930.

Helsingin ortodoksinen seurakunnan toiminta käynnistyi Pyhän Kolminaisuuden kirkon valmistuttua 1827. Neljä vuotta myöhemmin kenraalikuvernööri A. A. Zakrewski määräsi Viaporin komentajan luovuttamaan hautausmaan kaupungin kreikkalais-venäläiselle kauppiaskunnalle.Pehkonen 2008, s. 66. Tämän jälkeen Viaporin sotilaat haudattiin keskikäytävän itäpuolelle ja seurakunnan jäsenet länsipuolelle. Ortodoksisen hautausmaan vanhin nykypäiviin säilynyt hautamuistomerkki on lokakuussa 1815 kuolleen Viaporin sotasataman päällikön, kontra-amiraali Nicolai von Bodiscon hauta kirkon lähellä.Pehkonen 2008, s. 61, 67. Alkuperäisen kappelin seuraajaksi rakennettiin Pyhän Elian kappeli, joka vihitiin käyttöön profeetta Elian päivänä 20. heinäkuuta 1852. Hautausmaalla niin ikään sijaitseva Pyhän Elian kirkko valmistui 28. syyskuuta 1958.
Toisen maailmansodan jälkeen yhä suurempi osa Helsingin ortodoksisen seurakunnan jäsenistä ja siten myös hautausmaalle haudatuista on ollut suomenkielisiä, monet luovutetusta Karjalasta muuttaneita ja heidän jälkeläisiään. Mechelininkadun viereisessä korttelissa 16 on pieni sankarihauta-alue, johon on haudattu 58 talvi- ja jatkosodassa kaatunutta. Alueen vieressä on Nina Sailon suunnittelema sankaripatsas Vapahtaja sotilaiden lohduttajana. Korttelissa 43 on 1968 pystytetty muistokivi sotavankeudessa 1939–1940 kuolleille Suojärven kunnan asukkaille.Pehkonen 2008, s. 68.

Kesällä 2013 hautausmaalla suoritetuissa maatutkatutkimuksissa löydettiin parikymmentä maanalaista katakombia, joista suurin oli noin viisi metriä pitkä. Niistä vanhimpien arveltiin olevan 1800-luvulta.Kalle Pirhonen: Näin Helsingistä löydettyjä katakombeja tutkitaan Yle 16.7.2013. Viitattu 1.2.2014. Myöhemmin löydöistä ainakin 12 varmistettiin.Pekka Mommo: Hautausmaa kätki salaisuuden – muinaisten hautaholvien verkosto paljastui sattumalta Yle 31.1.2014. Viitattu 1.2.2014.
Ortodoksiselle hautausmaalle haudattuja tunnettuja henkilöitä
 Knut Aas, liikkuvan poliisin päällikkö
 Pekka Akimov, säveltäjä
 Kirill Babitzin eli Kirka, laulaja
 Sammy Babitzin, pop-laulaja
 Nicolai von Bodisco, amiraali, Viaporin sotasataman päällikkö
 Arvid Broms, taidemaalariPuumala, Anne: "Arveen arvoitus". Pohjalainen, 21.9.2019, s. 23.
 Boris Björkelund, luutnantti ja toimitusjohtaja
 Reino Castrén, liikennesuunnittelija
 Achilles Christides, tupakkatehdas Fennian perustaja
 Ina Colliander, kuvataiteilija 
 Tito Colliander, kirjailija, Ina Collianderin puoliso 
 Tamara Dernjatin, laulaja, Metro-tyttöjen jäsen
 Eugenio Giraldoni, italialainen baritoni
 Albert Goldbeck-Löwe, Helsingin saksalaisyhteisön johtomies
 Leo Golowin, näyttelijä, teatterinjohtaja
 Aleksei Hozjainov, prokuraattori
 Helvi Hämäläinen, kirjailija
 Jaakko Kaurinkoski, diplomaatti
 Aleksanteri Karpin, piispa
 Feodor Kiseleff, kauppaneuvos
 Nikolai Kiseleff, kauppaneuvos 
 Kalevi Kotkas, yleisurheilija
 Ivan Kudrjavzev, arkkitehti
 Kalle Könkkölä, kansanedustaja, vammaisjärjestövaikuttaja
 Maija Könkkölä, arkkitehti ja vammaisjärjestövaikuttaja
 Tapio Lipponen, Yleisradion viihdepäällikkö, muusikko
 Kauko Maijala, vuorineuvos, Perusyhtymän pääjohtaja
 Adrian Nepenin, Venäjän Itämeren laivaston komentajaPehkonen 2008, s. 62.
 Sergei Nikolajeff, liikemies
 Daniel Nyblin, valokuvaaja
 Hagar Olsson, kirjailija
 Paul Paavela, ministeri, Rautatiehallituksen pääjohtaja
 Juri Repin, taidemaalari Ilja Repinin poika
 Michael Schilkin, muotoilija
 Nikolai Sinebrychoff, Sinebrychoff-panimon perustaja 
 Aleksander Strandman, senaattori
 Ensio Suominen, lavastaja
 Cyril Szalkiewicz, pianotaiteilija
 Pekka Tiilikainen, radioselostaja
 Ivan Timiriasev, kenraalikuvernöörien adjutantti, valokuvaajaPehkonen 2008, s. 70–71.
 Jakov Tschernischeff, liikemies, Helsingin rikkaimpia asukkaita 1800-luvulla
 Jegor Uschakoff, liikemies
 Valentin Vaala, elokuvaohjaaja
 Anna Vyrubova, Venäjän keisarinna Aleksandra Fjodorovnan hovineiti 

Lähteet
Marja Pehkonen: Hauraita muistoja Helsingin hautausmailta. Helsingin kaupunginmuseo 2008 (Narinkka-sarja). 

Viitteet

Aiheesta muualla

Hautausmaa Helsingin ortodoksisen seurakunnan sivuilla 
 Ortodoksisuutta eilen ja tänään, Helsingin Ortodoksinen seurakunta 1827–2002, toim. Petri Piiroinen ym. ()
 Juhani Seppovaara: Elävä hiljaisuus Hietaniemen hautausmailla, Otava 2002 ()
 Matkalla jonnekin: https://hapinmatkat.blogspot.fi/2017/10/152-keisarillista-hovia-ja-muita.html
 Saara Räntilä, 2017, Lapinlahden ortodoksinen hautausmaa : Hautakirjanpito- ja kartoitusprojekti

Luokka:Helsingin hautausmaat
Luokka:Suomen ortodoksiset hautausmaat
Luokka:Lapinlahti (Helsinki)